Egpaar, dogter op Vrystaat-plaas oorvalDie kleefband wat gebruik is om die slagoffers mee vas te bind. Foto: Verskaf Sers. Ian Gaobepe, woordvoerder van die polisie, het aan Maroela Media gesê Frikkie van der Merwe (87), sy vrou Linda (85) en hul dogter, Anita Bruwer (57), is omstreeks 12:30 deur ses gewapende aanvallers op hul plaas, Vreugde, oorval. “Die rowers het die egpaar en hul dogter met breë kleefband vasgebind,” het Gaobepe gesê. Hy kon nie onmiddellik bevestig hoe die rowers toegang tot die huis gekry het nie. Die rowers het daarna ŉ aansienlike bedrag geld en ŉ haelgeweer uit die kluis gesteel, asook drie selfone en ŉ trouring, voordat hulle in die gesin se VW Tiguan, met die nommerplaat 105 PIT FS, gevlug het. “Die slagoffers is gelukkig nie tydens die rooftog beseer nie, maar het ligte beserings opgedoen toe hulle hulself uit die kleefband losgewikkel het,” het Gaobepe gesê. Die egpaar kon daarin slaag om hulp te ontbied en lede van die plaaswag en die polisie was kort daarna op die toneel. Niemand is nog in hegtenis geneem nie. Gaobepe het gesê ŉ saak van huisroof word ondersoek.